**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**Относно:** Приемане на Наредба за изменение на Наредба №16 за определянето и администрирането на местните такси, цени на услуги и права на територията на Община Русе.

**УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,**

Във връзка с влизането на България в еврозоната от 01.01.2026г. и преминаването към единната европейска валута, е необходимо да се актуализират цените за почасово паркиране в зоните за платено паркиране, както и паркирането в подземните паркинги. Целта е подобряване на градската мобилност, съобразено с търсенето на паркоместа в централните райони на града, да се стимулира използването на обществен транспорт и да се освободят места за живущите.

Броят на платените места в зоните за платено паркиране са малко над 900. Интереса обаче за ползване на тези места е по-голям. За това непрекъснато се изграждат и нови зони с нови паркомати.

Считано от 01.02.2026 г. цената за паркиране ще бъде заплащана само в евро. По тази причина всички цени са превалутирани от левове в евро. Така при заплащане на кратковременното паркиране в зоните за платено паркиране цената от 1,50лв на час е вече 0,77 евро, а същата услуга в подземните платени паркинги на Театралния комплекс и Зала Арена от 2,00лв на час е 1,02 евро. Почасовото заплащане, физически се извършва чрез паркомати които имат техническа възможност за работа с до 5 номинала монети, както е извършвано и плащането до настоящия момент. Превалутираните стойности от 0,77 евро и 1,02 евро изискват ползване на повече от 5 номинала монети, което прави кешовите плащания на паркоматите невъзможни. С оглед свеждането до допустимия максимален брой номинали на монети за работа с паркоматите, предлагаме стойността от 0,77 евро да стане 0,80 евро на час, а стойността от 1,02евро да стане 1,00 евро на час.

Направените корекции в цените на предоставяните услуги, не предвижда използването на допълнителни средства от бюджета на Община Русе.

Не беше установено настоящият проект да противоречи на правото на Европейския съюз.

Предвид изложеното и на основание чл. 63 ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация предлагам на Общински съвет – Русе да приеме следното

**Р Е Ш Е Н И Е:**

На основание чл. 21 ал. 2 във връзка с чл.21, ал.1, т.7 и т. 23 от ЗМСМА във връзка с чл.6, ал. 1 и 2 от ЗМДТ, чл.6, буква ”к” от ЗМДТ във връзка с чл. 99, ал. 3 от ЗДвП, чл. 8 и чл. 15, ал. 1 от ЗНА и чл.79 от Административно процесуалния кодекс (АПК),Общински съвет-Русе

**Р Е Ш И:**

І. Приема Наредба за изменение и допълнение на Наредба № 16 на Общински съвет - Русе, за определянето и администрирането на местните такси, цени на услуги и права на територията на Община Русе както следва:

**§1. В Чл. 59. (1).** Общинският съвет определя следните услуги и техните цени, предоставяни от Община Русе:

61а. За паркиране на моторни превозни средства на Обществения паркинг в съществуващи подземни нива на Театрален комплекс – гр. Русе, се определят цени, както следва:

а) 1/един/ час в периода 00.00-24.00 ч. – **1 евро** с включен ДДС**;**

б) За 1/едно/ денонощие (от двадесет и четири часа) – **8 евро** с включен ДДС.

Дължимата сума се изчислява при всеки започнат 1 /един/ час.

61б. (нова с Реш. № 520/20.04.2017г., изм. с реш. № 246/10.09.2020г., с решение № 321/18.07.2024г) „За паркиране на моторни превозни средства на Обществения паркинг в съществуващи подземни нива на Спортна зала, се определят цени, както следва:

а) За 1/един/ час в периода 00.00-24.00 ч. – **1 евро** с включен ДДС;

б) За 1/едно/ денонощие (от двадесет и четири часа) – **8 евро** с включен ДДС.

**§2** . В **чл. 59д ал.1**  – придобиват следната редакция:

Чл. 59д. (1) Цената за паркиране на местата по чл. 99, ал. 1 от Закона за движението по пътищата е както следва:

1. До един час –  **0, 80 евро** с вкл. ДДС, а превозните средства по чл. 16, ал. 1, т. 3-6 от Наредба № 18 за обществения ред при ползване на превозни средства на територията на Община Русе **– 0.50 евро** с вкл. ДДС

2. По **0, 80 евро** с вкл. ДДС за всеки следващ започнат час, а превозните средства по чл. 16, ал. 1, т. 3-6 от Наредба № 18 за обществения ред при ползване на превозни средства на територията на Община Русе **– 0.50 евро** с вкл. ДДС.

**Предвид необходимостта от 01.02.2026 г. да се заплаща в евро с оглед избягване на възможността гражданите да бъдат ощетени при връщане на ресто, на основание чл. 26, ал. 4, изр. 2 от Закона за нормативните актове, срокът за предложения и становища по настоящият проект е 14 дни.**

**ВНОСИТЕЛ:**

**ПЕНЧО МИЛКОВ**

*Кмет на Община Русе*