**Д О**

**ОБЩИНСКИ СЪВЕТ**

**Р У С Е**

**П Р Е Д Л О Ж Е Н И Е**

**ОТ ОБЩИНСКИ СЪВЕТНИЦИ**

**В ОБЩИНСКИ СЪВЕТ – ГР. РУСЕ**

**ОТНОСНО**: създаване и реализиране на общинска инициатива за поставяне на автоматични външни дефибрилатори на територията на град русе

**УВАЖАЕМИ ГОСПОДИН ПРЕДСЕДАТЕЛ,**

**Уважаеми Общински съветници,**

Предмет на настоящото предложение е стартиране на пилотен проект за поставяне на пет автоматични външни дефибрилатора на следните ключови обществени локации: Централен градски площад, площад „Александър Батенберг“, Младежки парк – Русе, кея и спортен комплекс „Ялта“. Изборът на тези места е направен по критерии за висока посещаемост, добра денонощна достъпност и възможност.

Внезапният сърдечен арест е едно от най-тежките и фатални спешни състояния, които могат да настъпят във всеки момент и на всяко място. Статистиката показва, че повече от 70% от случаите настъпват извън болница – на улицата, в паркове, спортни зали или обществени пространства. В тези критични ситуации всяка минута е решаваща: при липса на дефибрилация в първите 3 до 5 минути вероятността за оцеляване спада с 7–10% за всяка изминала минута.

В европейските държави и във все повече градове в България вече се реализират програми за поставяне на автоматични външни дефибрилатори (АВД) на обществени места. Тези устройства са напълно безопасни, лесни за употреба и могат да бъдат използвани от всеки гражданин, тъй като дават ясни гласови и визуални инструкции. Те се активират автоматично само при наличие на сърдечен ритъм, изискващ дефибрилация, и представляват безценен шанс за спасяване на човешки живот до пристигането на екип на Спешна помощ.

Към момента в гр. Русе липсва системна, координирана общинска програма за осигуряване на публичен достъп до дефибрилатори, макар през последните години да е имало отделни граждански и студентски инициативи в тази посока. Градът ни, с над 140 000 жители и сериозен ежедневен човекопоток в централните зони, има реална необходимост от изграждането на такава инфраструктура като част от политиката за обществено здраве и безопасност.

Основната цел на предложението е да се осигури възможност за навременна реакция при сърдечен арест и да се повиши обществената сигурност. Освен това проектът има и силно образователно измерение – чрез обучение на служители, охрана и доброволци по програми за базова поддръжка на живота (BLS) и работа с дефибрилатор. Така Русе може да се превърне в пример за община, в която всеки гражданин има не само достъп до животоспасяващи средства, но и базови знания как да ги използва.

Обосновката на проекта стъпва върху три основни аспекта: здравен, социален и организационно – финансов.

От здравна гледна точка сърдечно-съдовите заболявания остават водеща причина за смъртност в България, като според Националния статистически институт представляват над 60% от всички случаи.

В социален аспект, поставянето на дефибрилатори на обществени места показва ангажираност към живота и здравето на гражданите, повишава доверието и сигурността, както и имиджа на Русе като модерен, отговорен европейски град.

От организационно – финансова гледна точка проектът е с ниска инвестиционна стойност и висока обществена възвръщаемост – средната цена на един дефибрилатор с предпазен шкаф и монтаж е около 4 500–5 000 лв., като поддръжката му е минимална. Финансирането може да се реализира чрез общинския бюджет, публично-частни партньорства, дарителски кампании и участие на местни компании в рамките на техните програми за корпоративна социална отговорност.

В процеса на реализация могат да бъдат привлечени като партньори Община Русе, Регионалната здравна инспекция, Русенски университет „Ангел Кънчев“, Българският Червен кръст – Русе, БЛС, БСЛАФ, УМБАЛ „Медика Русе“ и УМБАЛ „Канев“. Тези организации могат да съдействат както при избора на локации и обучения, така и при популяризирането на проекта сред гражданите.

Предлагаме проектът да бъде реализиран поетапно, като първият етап обхване гореспоменатите пет локации. След успешното му внедряване и оценка на резултатите, инициативата може да се разшири с поставяне на допълнителни устройства в училища, спортни зали и големи търговски обекти. За прозрачност и ефективност може да се създаде електронна карта на разположението на дефибрилаторите в сайта на Община Русе, както и годишен отчет за поддръжката и използването им.

7. Финансови параметри (ориентировъчни)

| **Разходна позиция** | **Брой** | **Ед. Цена (лв)** | **Общо (лв)** |
| --- | --- | --- | --- |
| Автоматичен дефибрилатор (АВД) | 5 | 5 000 | 25 000 |
| Защитен шкаф (с аларма/отопление) | 5 | 800 | 4 000 |
| Монтаж и електроинсталация | 5 | 400 | 2 000 |
| Обучения (BLS/AED) | 10 | 400 | 4 000 |
| Информационни табели и кампания | 5 | 200 | 1 000 |
| **Общо** |  |  | **36 000 лв 18 406, 51 €** |

***\*1€ = 1,95583 лв.***

В резултат на реализацията на тази инициатива се очаква повишаване на сигурността в градската среда, изграждане на устойчива система за първа реакция при спешни състояния, обучение на десетки граждани и служители, както и значително подобряване на обществената информираност относно оказването на първа помощ. Това е инвестиция в човешкия живот – най-висшата ценност на всяко общество.

С оглед гореизложеното и на основание чл.63, ал.1 и чл. 64. ал.1  от Правилника за организацията и дейността на Общински съвет – Русе, неговите комисии и взаимодействието му с общинска администрация, предлагам на Общински съвет Русе да вземе следното

**Р Е Ш Е Н И Е:**

На основание чл.21, ал.1 т.23 от ЗМСМА, Общински съвет-Русе реши:

1. Дава съгласие за стартиране на пилотен проект за поставяне на пет автоматични външни дефибрилатора на следните ключови обществени локации: Централен градски площад, площад „Александър Батенберг“, Младежки парк – Русе, кея и спортен комплекс „Ялта“.

2. Възлага на кмета на община Русе да предприеме необходимите действия по подготовката на техническо задание, определяне на бюджет и реализация на първия етап от общинската програма за поставяне на автоматични външни дефибрилатори.

**ВНОСИТЕЛИ:**

**…………………………………………………………..**

**……………………………………………………………**

**…………………………………………………………..**

**…………………………………………………………..**

**…………………………………………………………..**

**…………………………………………………………..**

**…………………………………………………………..**

**…………………………………………………………..**